Saglasno članu 54 stav 1 tačka 29 Statuta Glavnog grada („Službeni list Crne Gore- Opštinski propisi“, broj 8/19) Skupština Glavnog grada - Podgorice, na śednici održanoj dana 15. maja 2020. godine, razmatrala je Izvještaj o radu Javne ustanove Muzeji i galerije Podgorice za 2019.godinu i na osnovu člana 124 Poslovnika Skupštine Glavnog grada („Službeni list Crne Gore – Opštinski propisi“, broj 31/19), donijela sljedeće

OCJENE I ZAKLJUČAK

OCJENE

Javna ustanova Muzeji i galerije Podgorica tokom 2019.godine, realizovala je programom predviđene aktivnosti. U cilju unapređivanja kulturnog života grada, u 2019.godini, Ustanova je afirmisala kulturno nasljeđe, realizovala izložbe i istraživačke radove u funkciji zaštite spomenika kulture.

U 2019.godini, u okviru Muzejske djelatnosti, realizovana je promocija Zbornika Nova antička Duklja; održan je međunarodni arheološki Simpozijum pod nazivom “Skadarski basen - veza između mediteranske obale i kontinentalnog zaleđa”. U saradnji sa Sekretarijatom za kulturu i sport, održani su Dani Marka Miljanova. Nizom događaja, realizovana je manifestacija Noć muzeja. U Muzeju grada Skoplja, otvorena je izložba “Dodir vatre – priča o staklu iz muzejskih zbirki Crne Gore”. Nakon toga, u Muzeju je upriličena izložba pod nazivom “Jedna slika tamne istorije rimskog carstva”, kojom se predstavio Muzej grada Skoplja u Podgorici.

Galerijska djelatnost započela je retrospektivnom izložbom radova Svetlane Dragojević. Zatim je otvorena izložba slika i crteža Vasilise Radojević. Uslijedile su izložbe radova: Milovana-Mikija Radulovića; Milke Vujović, Dada Đurića; Sabahete-Beke Masličić; izložba kineskog recentnog slikarstva; izložba slika Aldemara Ibrahimovića; izloba radova Peđe Đonovića; Luke Sekulića; izložba slika i grafika Đeljoša Đokaja u Muzeju grada Skoplja i izložba pod nazivom “Veliki format”.

U dijelu Zaštite kulturnih dobara**,** tokom 2019.godine nastavilo se sa konzervatorskim radovima (II faza) na crkvi Sv.Jovana Krstitelja u Kosoru u Kučima. Nastavljeno je sa sprovođenjem konzervatorskih mjera na spomenicima i spomen-obiljejima na teritoriji glavnog grada. Izrađena je studija – Analiza stanja svih spomen-obilježja na teritoriji glavnog grada sa listom prioriteta za sanaciju. Izrađen je Konzervatorski projekat rekonstrukcije spomenika posvećenog poginulim Kučima na Orljevu, Kuči. Urađen je elaborat za lokalitet Mališina pećina, kao i arheološka istraživanja. Arheološka istraživanja lokaliteta Duklja realizovana su u maju i junu 2019.godine.

U 2019.godine iz štampe je izašao X broj časopisa „Nova antička Duklja“**.** Časopis „Nova antička Duklja“ je jedini arheološki časopis u Crnoj Gori.

Časopis ima međunarodni karakter, a u njemu se objavljuju stručni tekstovi arheologa iz Crne Gore i inostranstva.

Takođe, realizovana je štampa knjige “Epske narodne pjesme iz stare crnogorske periodike”, autora mr Zorice Mrvaljević.

\*

Polazeći od iznijetih ocjena, Skupština Glavnog grada – Podgorice donosi sljedeći –

ZAKLJUČAK

1. Usvaja se Izvještaj o radu Javne ustanove Muzeji i galerije Podgorice za 2019. godinu.

Broj: 02-016/20-444

Podgorica, 15. maja 2020. godine

**SKUPŠTINA GLAVNOGA GRADA – PODGORICE**

**PREDŚEDNIK SKUPŠTINE**

**Dr Đorđe SUHIH**